
Parlamentul României

Camera Deputaţilor
	COMISIA PENTRU ADMINISTRAŢIE PUBLICĂ,AMENAJAREA TERITORIULUI ŞI ECHILIBRU ECOLOGIc




	Bucureşti,
	26. 02. 2009

	Nr.
	26/ 231


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului, trimis comisiei pentru examinare pe fond, în procedură de urgenţă, cu adresa nr. PL.x. 98 din 16 februarie 2009. 

PREŞEDINTE,

SULFINA BARBU



PARLAMENTUL  ROMÂNIEI

CAMERA DEPUTAŢILOR

	COMISIA PENTRU ADMINISTRAŢIE PUBLICĂ,AMENAJAREA TERITORIULUI

ŞI ECHILIBRU ECOLOGIC




	Bucureşti,
	26.02.2009

	Nr.
	26/ 231


RAPORT 

asupra proiectului de Lege privind aprobarea Ordonanţei de urgenţă a Guvernului nr.3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului

În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată spre dezbatere în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului, trimis cu adresa nr. PL.x. 98 din 16 februarie 2009. 

La întocmirea prezentului raport Comisia a avut în vedere:

· avizul favorabil al Consiliului Legislativ (nr. 71/06.02.2009)

Proiectul de lege are ca obiect de reglementare modificarea dispoziţiilor unor acte normative privind organizarea şi funcţionarea Guvernului, în scopul îmbunătăţirii activităţii unor structuri din cadrul aparatului de lucru al Guvernului.
Prin noua reglementare se preconizează, printre altele, înfiinţarea Corpului de Control al Primului-Ministru ca departament în cadrul aparatului de lucru al Guvernului şi trecerea Departamentului pentru Lupta Antifraudă din structura Cancelariei Primului-Ministru în cadrul aparatului de lucru al Guvernului.
Comisia propune Plenului Camerei Deputaţilor aprobarea proiectului de Lege în forma prezentată de Guvern.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată. 
La dezbaterile care au avut loc în şedinţa Comisiei din 25 februarie 2009 au participat, în conformitate cu prevederile art.54 şi 55 din Regulamentul Camerei Deputaţilor, republicat:

· Vlad Mănăstireanu – secretar de stat, Secretariatul General al Guvernului,

· Ciortoloman Mihai – consilier juridic, Secretariatul General al Guvernului
La lucrările comisiei au fost prezenţi 22 deputaţi, din totalul de 31 membri ai comisiei.

Raportul comisiei a fost adoptat cu majoritate de voturi  (5 voturi împotrivă).

Potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat,  Camera Deputaţilor este primă Cameră sesizată. 
In anexă, vă prezentăm tabelul cu amendamente respinse de Comisie în urma dezbaterilor.
               PREŞEDINTE,                                                        
   SECRETAR
            SULFINA BARBU                                            MIHAI CRISTIAN APOSTOLACHE
Şef serviciu, Sofia Chelaru

Consultant, Nicoleta Toma
   ANEXA
AMENDAMENTE RESPINSE                                                    

la proiectul de Lege privind aprobarea Ordonanţei de urgenţă a Guvernului nr.3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului
	Nr. crt.
	Text  iniţial


	Amendamentul propus şi autorul acestuia
	Motivarea amendamentului
	Camera decizională

	1. 
	
Art.VI. 


5. La articolul 2, se introduce un nou alineat, alineatul (2), cu următorul cuprins:


(2) Viceprim-ministrul coordonează:

...........................................
e) Autoritatea Naţională de Reglementare pentru Serviciile Comunitare de Utilităţi Publice din subordinea Ministerului Administraţiei şi Internelor.
	
Art.VI. punctul 5, art.2, litera e) – se abrogă.
Autori: Seres Denes, Korodi Attila, Cseke Attila – Grupul parlamentar UDMR
	Pentru susţinere:
Viceprim-ministrul nu poate coordona o autoritate naţională care se află în subordinea ministerului pe care îl conduce.

Pentru respingere:

Reglementare corectă.
	Senatul

	2.
	
Art.VII. 

(5) Corpul de control al Primului-Ministru îndeplineşte următoarele atribuţii principale: 
...........................................
 f) verifică modul în care s-a exercitat de către prefect controlul de legalitate asupra actelor administrative ale autorităţilor administraţiei publice locale;
...........................................
j) verifică eficienţa şi transparenţa activităţii administraţiei publice locale;
	
Art.VII. alin. (5) literele f) şi  j) se abrogă.
Autori: Seres Denes, Korodi Attila, Cseke Attila – Grupul parlamentar UDMR
	Pentru susţinere:
lit. (f): - această atribuţie revine Ministerului Administraţiei şi Internelor, activitatea prefecţilor fiind coordonată de un secretar de stat responsabil pentru relaţia cu prefecturile. De asemenea, prefecţii fiind înalţi funcţionari publici sunt evaluaţi anual de către Autoritatea Naţională a Funcţionarilor Publici.

lit. (j): - această atribuţie încalcă principiul autonomiei locale, Corpul de control al primului-ministru intervenind astfel în procesul oportunităţii luării deciziilor autorităţilor administraţiei publice locale.
Pentru respingere:
Reglementare corectă.

	Senatul 

	3.
	
Art.VII. 
...........................................

(12) Personalul Corpului de control al primului-ministru este încadrat numai pe baza încrederii acordate de primul-ministru şi cu condiţia semnării unui angajament de loialitate. Retragerea încrederii are ca efect revocarea încadrării, precum şi eliberarea sau destituirea din funcţie ori desfacerea contractului de muncă, după caz. Numirea, modificarea, suspendarea, încetarea raporturilor de muncă sau, după caz, de serviciu, precum şi sancţionarea disciplinară a personalului Corpului de control al primului-ministru se realizează prin ordonatorul principal de credite al Secretariatului General al Guvernului.
	
Art.VII. 
..........................................

(12): Numirea, modificarea, suspendarea, încetarea raporturilor de muncă sau, după caz, de serviciu, precum şi sancţionarea disciplinară a personalului Corpului de control al primului-ministru se realizează prin ordonatorul principal de credite al Secretariatului General al Guvernului.
Autori: Seres Denes, Korodi Attila, Cseke Attila – Grupul parlamentar UDMR
	Pentru susţinere:
Personalul din sectorul bugetar nu poate fi încadrat pe baza încrederii acordate de primul ministru şi cu condiţia preliminară de asumare a unui angajament de loialitate, deoarece s-ar încălca prevederile legii privind statutul funcţionarilor publici prin impunerea unori condiţii preliminare subiective faţă de primul ministru, numit politic.
Pentru respingere:
Formulare juridică care nu încalcă legislaţia în vigoare.
	Senatul

	4.
	
Art. VII. 

(12) Personalul Corpului de control al primului-ministru este încadrat numai pe baza încrederii acordate de primul-ministru şi cu condiţia semnării unui angajament de loialitate. Retragerea încrederii are ca efect revocarea încadrării, precum şi eliberarea sau destituirea din funcţie ori desfacerea contractului de muncă, după caz. Numirea, modificarea, suspendarea, încetarea raporturilor de muncă sau, după caz, de serviciu, precum şi sancţionarea disciplinară a personalului Corpului de control al primului-ministru se realizează prin ordonatorul principal de credite al Secretariatului General al Guvernului.
	Se elimină în întregime.

Autor: Alina Gorghiu – Grupul parlamentar PNL.
	Pentru susţinere:
Motivaţia  eliminării este dată de necesitatea menţinerii independenţei politice a Corpului de Control, evitarea presiunilor personale şi de partid ale primului-ministru în funcţie, evitarea conflictelor de interese atunci când Corpul de Control trebuie să acţioneze asupra unor apropiaţi sau colegi de partid ai premierului în funcţie.
Pentru respingere:
Reglementare corectă.
	Senatul

	5.
	
Art.VII. 

(13) Personalul Corpului de control al primului-ministru cu atribuţii de control trebuie să îndeplinească condiţiile prevăzute de lege, să prezinte dovada de studii corespunzătoare, specializări, să aibă o bună reputaţie, să nu aibă antecedente penale, să aibă certificat de sănătate din care să rezulte că este apt din punctul de vedere al exercitării acestui tip de activitate, precum şi recomandare de la ultimul loc de muncă şi este obligat să aibă un comportament decent, moral şi legal. Personalul Corpului de control al primului-ministru cu atribuţii de control trebuie să aibă studii universitare în domeniul juridic, economic sau tehnico-medical, în funcţie de specificul acţiunilor de control, şi o vechime de minimum 3 ani în activitatea de control sau cercetare penală, jurisdicţională. 


	
Art.VII. 

(13) Personalul Corpului de control al primului-ministru  să prezinte dovada de studii corespunzătoare, specializări, să aibă o bună reputaţie, să nu aibă antecedente penale, să aibă certificat de sănătate din care să rezulte că este apt din punctul de vedere al exercitării acestui tip de activitate, precum şi recomandare de la ultimul loc de muncă şi este obligat să aibă un comportament decent, moral şi legal. Personalul Corpului de control al primului-ministru cu atribuţii de control trebuie să aibă studii universitare în domeniul juridic, economic sau tehnico-medical, în funcţie de specificul acţiunilor de control, şi o vechime de minimum 3 ani în activitatea de control sau cercetare penală, jurisdicţională. 

Autori: Seres Denes, Korodi Attila, Cseke Attila – Grupul parlamentar UDMR

	Pentru susţinere:
Fiind o instituţie bugetară întreg personalul Corpului de Control al primului ministru, trebuie să îndeplinească condiţiile prevăzute de lege.
Pentru respingere:
Reglementare corectă.
	Senatul

	6.
	
Art.VII.

(16) Personalul fostului Departament de Control al Guvernului se preia în limitele numărului de posturi alocat prin decizie a primului-ministru, pe baza îndeplinirii condiţiilor prevăzute de lege, a bunului său renume şi a încrederii acordate de primul-ministru, cu condiţia semnării unui angajament de loialitate, cu păstrarea drepturilor salariale aferente funcţiei de execuţie.
	
Art.VII. 

(16) Personalul fostului Departament de Control al Guvernului se preia în limitele numărului de posturi alocat prin decizie a primului-ministru, pe baza îndeplinirii condiţiilor prevăzute de lege, cu păstrarea drepturilor salariale aferente funcţiei de execuţie.
Autori: Seres Denes, Korodi Attila, Cseke Attila – Grupul parlamentar UDMR


	Pentru susţinere:
Personalul din sectorul bugetar nu poate fi încadrat pe baza încrederii acordate de primul ministru şi cu condiţia preliminară de asumare a unui angajament de loialitate, deoarece s-ar încălca prevederile legii privind statutul funcţionarilori publici prin impunerea unori condiţii preliminare subiective faţă de primul ministru, numit politic.
Pentru respingere:
Formulare juridică care nu încalcă legislaţia în vigoare.

	Senatul 

	7.
	
Art. VII.

(16) Personalul fostului Departament de Control al Guvernului se preia în limitele numărului de posturi alocat prin decizie a primului-ministru, pe baza îndeplinirii condiţiilor prevăzute de lege, a bunului său renume şi a încrederii acordate de primul-ministru, cu condiţia semnării unui angajament de loialitate, cu păstrarea drepturilor salariale aferente funcţiei de execuţie.
	Se elimină textul: „şi a încrederii acordate de primul-ministru, cu condiţia semnării unui angajament de loialitate”.
Autor: Alina Gorghiu – Grupul parlamentar PNL.
	Pentru susţinere:
Motivaţia  eliminării este dată de necesitatea menţinerii independenţei politice a Corpului de Control, evitarea presiunilor personale şi de partid ale primului-ministru în funcţie, evitarea conflictelor de interese atunci când Corpul de Control trebuie să acţioneze asupra unor apropiaţi sau colegi de partid ai premierului în funcţie.
Pentru respingere:
Formulare juridică care nu încalcă legislaţia în vigoare.
	Senatul

	8. 
	
Art. VII. 

(17) Persoanele care nu se vor încadra în prevederile alin.(16) vor fi concediate în condiţiile legii.


	Se elimină în întregime.
Autor: Alina Gorghiu – Grupul parlamentar PNL.

	Pentru susţinere:
Motivaţia  eliminării este dată de necesitatea menţinerii independenţei politice a Corpului de Control, evitarea presiunilor personale şi de partid ale primului-ministru în funcţie, evitarea conflictelor de interese atunci când Corpul de Control trebuie să acţioneze asupra unor apropiaţi sau colegi de partid ai premierului în funcţie.
Pentru respingere:
Reglementare necesară.

	Senatul

	9.
	
Art.VIII.


(4)  Personalul Departamentului este încadrat numai pe baza încrederii acordate de primul-ministru, cu avizul viceprim-ministrului şi cu condiţia semnării unui angajament de loialitate. Retragerea încrederii de către primul-ministru, cu avizul viceprim-ministrului, are ca efect revocarea încadrării, precum şi eliberarea sau destituirea din funcţie ori desfacerea contractului de muncă, după caz.
	Art.VIII. alin.(4)  - se abrogă.
Autori: Seres Denes, Korodi Attila, Cseke Attila – Grupul parlamentar UDMR


	Pentru susţinere:
Personalul din sectorul bugetar nu poate fi încadrat pe baza încrederii acordate de primul ministru şi cu condiţia preliminară de asumare a unui angajament de loialitate, deoarece s-ar încălca prevederile legii privind statutul funcţionarilori publici prin impunerea unori condiţii preliminare subiective faţă de primul ministru, numit politic.
Pentru respingere:
Reglementare corectă.
	Senatul

	10.
	
Art.VIII. 

(12) În vederea efectuării eficiente şi cu celeritate a controalelor, toate instituţiile şi autorităţile publice implicate, precum şi operatorii economici, indiferent dacă sunt cu capital de stat sau privat, sunt obligaţi să permită reprezentanţilor Departamentului accesul necondiţionat în sedii, pe terenuri, în mijloace de transport sau în alte spaţii folosite în scopuri economice.
	Art.VIII. alin(12) În vederea efectuării eficiente şi cu celeritate a controalelor care privesc obţinerea, derularea sau utilizarea unori fonduri comunitare precum şi a fondurilori de cofinanţare aferente, toate instituţiile şi autorităţile publice implicate, precum şi operatorii economici, indiferent dacă sunt cu capital de stat sau privat, sunt obligaţi să permită reprezentanţilor Departamentului accesul necondiţionat în sedii ale acestora.
Autori: Seres Denes, Korodi Attila, Cseke Attila – Grupul parlamentar UDMR


	Pentru susţinere:
Pentru specificarea tipurilor exclusive de control pe care le poate efectua departamentul.
Pentru respingere:
Reglementare corectă.
	Senatul

	11.
	
Art.VIII. 

(15) În baza împuternicirii de control, reprezentanţii Departamentului pot proceda la luarea de declaraţii de la beneficiar sau reprezentantul acestuia, precum şi de la martorii ce pot furniza date cu privire la săvârşirea unor nereguli ori fraude.
	Art.VIII. alin. (15):

În baza împuternicirii de control, reprezentanţii Departamentului pot proceda la luarea de declaraţii de la beneficiar sau reprezentantul acestuia.

Autori: Seres Denes, Korodi Attila, Cseke Attila – Grupul parlamentar UDMR


	Pentru susţinere:
Considerăm că  posibilitatea luării unor declaraţii de la martori trebuie să rămână, potrivit legii, atributul organelor de anchetă (poliţie,parchet).
Pentru respingere:
Reglementare corectă.
	Senatul

	12.
	Art. VIII

Art. VIII. -

(1) Departamentul pentru Lupta Antifraudă - DLAF, denumit în continuare Departament, trece din structura Cancelariei Primului-Ministru în cadrul aparatului de lucru al Guvernului. 

   (2) Departamentul funcţionează ca structură fără personalitate juridică, în subordinea primului-ministru şi în coordonarea viceprim-ministrului, finanţată prin bugetul Secretariatului General al Guvernului. Departamentul este condus de un secretar de stat, ajutat de unul sau mai mulţi subsecretari de stat. 

   (3) Secretariatul General al Guvernului preia de la Cancelaria Primului-Ministru, pe bază de protocol de predare-preluare, bugetul, patrimoniul şi numărul de posturi ale Departamentului. 

   (4) Personalul Departamentului este încadrat numai pe baza încrederii acordate de primul-ministru, cu avizul viceprim-ministrului şi cu condiţia semnării unui angajament de loialitate. Retragerea încrederii de către primul-ministru, cu avizul viceprim-ministrului, are ca efect revocarea încadrării, precum şi eliberarea sau destituirea din funcţie ori desfacerea contractului de muncă, după caz. 

   (5) Personalul Departamentului poate fi reîncadrat în condiţiile alin. (4). 

   (6) Departamentul este instituţia de contact cu Oficiul European de Luptă Antifraudă - OLAF şi asigură, sprijină sau coordonează, după caz, îndeplinirea obligaţiilor ce revin României privind protecţia intereselor financiare ale Comunităţii Europene, în conformitate cu prevederile art. 280 din Tratatul de instituire a Comunităţii Europene, având atribuţia de control al obţinerii, derulării sau utilizării fondurilor comunitare, precum şi a fondurilor de cofinanţare aferente. 

   (7) În îndeplinirea atribuţiilor care îi revin, potrivit legii, Departamentul acţionează pe bază de autonomie funcţională şi decizională, independent de alte instituţii publice, conform obligaţiilor asumate de România, fiind condus de un şef cu rang de secretar de stat, numit prin decizie a primului-ministru. 

   (8) Departamentul are următoarele atribuţii principale: 

   a) asigură coordonarea luptei antifraudă şi protejarea efectivă şi echivalentă a intereselor financiare ale Uniunii Europene în România; 

   b) efectuează controlul obţinerii, derulării şi utilizării fondurilor provenite din asistenţa financiară acordată României de Uniunea Europeană, precum şi a fondurilor de cofinanţare aferente, în vederea identificării de nereguli, având şi calitatea de organ de constatare, în sensul art. 214 din Codul de procedură penală, în privinţa fraudelor ce afectează interesele financiare ale Uniunii Europene în România; 

   c) efectuează acţiuni de control în vederea descoperirii fraudelor ce aduc atingere intereselor financiare ale Uniunii Europene în România, prin diminuarea ilegală a resurselor proprii înscrise în bugetul general al Uniunii Europene, având calitatea de organ de constatare, în sensul art. 214 din Codul de procedură penală; 

   d) asigură şi facilitează cooperarea dintre instituţiile naţionale implicate în protecţia intereselor financiare ale Uniunii Europene în România, precum şi dintre acestea şi Oficiul European de Luptă Antifraudă şi autorităţile publice relevante din celelalte state membre ale Uniunii Europene; 

   e) iniţiază, prin Secretariatul General al Guvernului, şi avizează proiecte de acte normative privind protecţia intereselor financiare ale Uniunii Europene în România; 

   f) culege, analizează şi prelucrează datele în scopul realizării analizelor relevante în domeniul protecţiei intereselor financiare ale Uniunii Europene în România; 

   g) elaborează şi coordonează programe de perfecţionare, stagii de pregătire şi instruire în domeniul luptei antifraudă; 

   h) îndeplineşte orice alte atribuţii stabilite prin acte normative sau prin decizii ale primului-ministru. 

   (9) Departamentul primeşte sesizările Oficiului European de Luptă Antifraudă sau din alte surse ori se sesizează din oficiu cu privire la posibile nereguli ce afectează interesele financiare ale Uniunii Europene, efectuează controalele corespunzătoare şi pune la dispoziţia Oficiului European de Luptă Antifraudă actul de control cuprinzând aspectele constatate, precum şi toate datele şi informaţiile cerute. 

   (10) Toate autorităţile cu competenţe în gestionarea fondurilor comunitare, precum şi a fondurilor de cofinanţare aferente, precum şi direcţia de specialitate din cadrul Ministerului Finanţelor Publice au obligaţia să sesizeze de îndată Departamentul în cazul descoperirii unor indicii privind posibile fraude. 

   (11) În exercitarea atribuţiilor de control, Departamentul va proceda la efectuarea de controale la faţa locului, la luarea de declaraţii, va solicita documentele şi informaţiile necesare. 

   (12) În vederea efectuării eficiente şi cu celeritate a controalelor, toate instituţiile şi autorităţile publice implicate, precum şi operatorii economici, indiferent dacă sunt cu capital de stat sau privat, sunt obligaţi să permită reprezentanţilor Departamentului accesul necondiţionat în sedii, pe terenuri, în mijloace de transport sau în alte spaţii folosite în scopuri economice. 

   (13) Pe parcursul desfăşurării controalelor, Departamentul solicită tuturor instituţiilor şi autorităţilor publice implicate, precum şi operatorilor economici, indiferent dacă sunt cu capital de stat sau privat, documentele şi informaţiile necesare întocmirii actului de control. Dacă din diverse motive acestea nu pot fi furnizate imediat, persoanele juridice menţionate au obligaţia să răspundă corespunzător şi complet în cel mult 10 zile de la data solicitării. 

   (14) Pentru ducerea la îndeplinire a obligaţiei prevăzute la alin. (13), toate instituţiile şi autorităţile publice implicate, precum şi operatorii economici, indiferent dacă sunt cu capital de stat sau privat, care derulează ori beneficiază de fonduri comunitare vor desemna una sau mai multe persoane de contact. Acestea trebuie să beneficieze de pregătire specifică şi dotare tehnică pentru îndeplinirea corespunzătoare şi operativă a solicitărilor Departamentului. 

   (15) În baza împuternicirii de control, reprezentanţii Departamentului pot proceda la luarea de declaraţii de la beneficiar sau reprezentantul acestuia, precum şi de la martorii ce pot furniza date cu privire la săvârşirea unor nereguli ori fraude. 

   (16) La cererea Departamentului, organele de control financiar-fiscal, organele de poliţie, jandarmerie sau alţi agenţi ai forţei publice sunt obligaţi să acorde sprijin echipei de control în exercitarea atribuţiilor ce îi revin. 

   (17) În cazul identificării de nereguli, Departamentul transmite actul de control autorităţilor cu competenţe în gestionarea fondurilor comunitare, precum şi a fondurilor de cofinanţare aferente, în vederea luării măsurilor care se impun pentru remedierea deficienţelor şi, după caz, recuperarea sumelor plătite necuvenit. 

   (18) În baza motivelor de fapt constatate de către Departament şi a temeiului de drept indicat de acesta, autorităţile procedează la stabilirea şi individualizarea obligaţiilor de plată şi emiterea titlului de creanţă, în cazul în care au fost prejudiciate bugetul general al Comunităţilor Europene sau bugetele administrate de acestea ori în numele lor şi/sau bugetele din care provine cofinanţarea aferentă. 

   (19) Constatările Departamentului sunt obligatorii pentru autorităţile cu competenţe în gestionarea fondurilor comunitare şi a cofinanţării aferente. 

   (20) Autorităţile cu competenţe în gestionarea fondurilor comunitare pot solicita Departamentului reexaminarea situaţiei de fapt în cazul existenţei unor elemente care nu au fost avute în vedere în cadrul controlului efectuat de Departament. 

   (21) Autorităţile cu competenţe în gestionarea fondurilor comunitare, precum şi a fondurilor de cofinanţare şi direcţia de specialitate din cadrul Ministerului Finanţelor Publice au obligaţia de a comunica, în termen de 30 de zile de la data primirii actului de control al Departamentului, măsurile luate pentru remedierea aspectelor semnalate prin acesta, precum şi acţiunile întreprinse pentru recuperarea eventualelor prejudicii. 

   (22) În cazul constatării unor elemente de natură infracţională în gestionarea fondurilor comunitare, după efectuarea tuturor operaţiunilor necesare, actul de control este transmis parchetului competent din punct de vedere material să efectueze urmărirea penală, în vederea luării de îndată a măsurilor legale pentru indisponibilizarea fondurilor, recuperarea prejudiciului şi restituirea acestuia, precum şi pentru tragerea la răspundere penală a persoanelor vinovate. 

   (23) În scopul îndeplinirii atribuţiei prevăzute la alin. (8) lit. f), toate autorităţile cu competenţe în gestionarea asistenţei financiare nerambursabile, în controlul utilizării corespunzătoare a fondurilor comunitare, în prevenirea şi combaterea neregulilor şi fraudelor, precum şi cele cu competenţe în efectuarea urmăririi penale şi sancţionarea celor vinovaţi şi în recuperarea prejudiciilor au obligaţia de a transmite Departamentului, în termen de 15 zile, datele şi informaţiile solicitate. 

   (24) Autorităţile cu competenţe în gestionarea asistenţei financiare comunitare au obligaţia de a comunica, în termen de 30 de zile de la data dispunerii, măsurile luate pentru remedierea aspectelor semnalate prin actele de control ale Departamentului, precum şi pentru recuperarea eventualelor prejudicii. 

   (25) Departamentul poate beneficia din partea Uniunii Europene de asistenţă şi dotare tehnică, precum şi de programe de pregătire specifică a personalului. 

   (26) La solicitarea Oficiului European de Luptă Antifraudă, reprezentanţii acestuia pot participa direct la controalele efectuate de Departament. Reprezentanţii Oficiului European de Luptă Antifraudă au acces la toate datele şi informaţiile care au stat la baza întocmirii actului de control, în condiţiile legii. 

   (27) Personalul din cadrul Departamentului şi şeful Departamentului beneficiază de prevederile Legii nr. 490/2004 privind stimularea financiară a personalului care gestionează fonduri comunitare, cu modificările ulterioare. 


	Se elimină în întregime.

Autor: Tudor Chiuariu – Grupul parlamentar PNL.

	Pentru susţinere:
Motivaţia eliminării este dată de necesitatea de a prezerva independenţa DLAF, departamentul responsabil cu coordonarea luptei antifraudă ce vizează fondurile europene. Independenţa DLAF a fost una dintre cerinţele exprese ale Comisiei Europene, încă din perioada de pre-aderare (Raportul CE 2005). În urma înfiinţării şi activităţii DLAF, controlul fondirilor europene a fost unul dintre capitolele care a primit „steguleţ verde” în Raportul CE din mai 2006, înaintea multor altor domenii.

De atunci, toate rapoartele CE laudă eficienţa DLAF. 

Prin introducerea unor criterii politice, subiective, clientelare, cum sunt încrederea primului-ministru şi avizul viceprim-ministru, autonomia operaţională şi funcţională este înlăturată, DLAF urmând să funcţioneze potrivit unei duble subordonări politice. 

De asemenea, înfiinţarea DLAF la nivelul Cancelariei Primului-ministru, la cel mai înalt nivel administrativ, a fost o soluţie apreciată de oficialii europeni, dată fiind necesitatea coordonării celorlalte structuri guvernamentale cu atribuţii de prevenire şi control.

Independenţa investigaţiilor privind utilizarea fondurilor europene este un principiu al dreptului comunitar.

Interferenţele politice pot conduce la suspendarea fondurilor europene pentru România, aşa cum a cerut recent preşedintele Comisiei de control bugetar din Parlamentul European.
Pentru respingere:
Formulare juridică care nu încalcă legislaţia în vigoare.
	Senatul

	13.
	
Art. XI. - Pe data intrării în vigoare a prezentei ordonanţe de urgenţă, Ordonanţa de urgenţă a Guvernului nr. 49/2005 privind stabilirea unor măsuri de reorganizare în cadrul administraţiei publice centrale, publicată în Monitorul Oficial al României, Partea I, nr. 517 din 17 iunie 2005, aprobată cu modificări prin Legea nr. 411/2005, cu modificările şi completările ulterioare, se abrogă.
	
Se modifică, după cum urmează:


Art. XI. - Pe data intrării în vigoare a prezentei ordonanţe de urgenţă, Ordonanţa de urgenţă a Guvernului nr. 49/2005 privind stabilirea unor măsuri de reorganizare în cadrul administraţiei publice centrale, publicată în Monitorul Oficial al României, Partea I, nr. 517 din 17 iunie 2005, aprobată cu modificări prin Legea nr. 411/2005, cu modificările şi completările ulterioare, se abrogă, cu excepţia art. 6-13, care produc în continuare efecte.
Autor: Tudor Chiuariu – Grupul parlamentar PNL.

	Pentru susţinere:
Motivaţia  eliminării este dată de necesitatea menţinerii statutului DLAF anterior emiterii OUG nr. 3/2009.
Pentru respingere:
Reglementare corectă.
	


Şef serviciu, Sofia Chelaru

Consultant, Nicoleta Toma

